《寿周燕川封君为司理周君作》
明代·于慎行

逖彼潇湘水，北流云梦阴。钟灵孕华阅，宝树何萧森。

长公楚山玉，仲甫荆南金。叔君何所韫，葆此席上琛。

力田笑株守，谈经轶陆沈。甫志蓝田璧，旋鸣单父琴。

政声弥汉沔，士誉播江灊。自振双凫羽，还成五桂林。

名郎负奇采，天阙彯华簪。执法奎娄野，扬芬岱岳岑。

奏牍荷殊宠，陟岵劳远心。秦云睇庵薆，蜀道歌岖嵚。

愿言蕲寿祉，酌斗思愔愔。长跪再有献，所献非球琳。

玄霜十洲采，瑶草三山寻。服此颜如渥，无使华发侵。

汉水谁谓广，湘水谁谓深。聊挹沧溟润，流君世泽吟。

作者简介：（1545—1607）明山东东阿人，字可远，更字无垢。于慎思弟。隆庆二年进士。万历初历修撰、日讲官，以论张居正“夺情”，触其怒。以疾归。居正死后复起。时居正家被抄没，慎行劝任其事者应念居正母及诸子颠沛可伤。累迁礼部尚书。明习典制，诸大礼多所裁定。以请神宗早立太子，去官家居十余年。万历三十五年，廷推阁臣，以太子少保兼东阁大学士，入参机务，以病不能任职。旋卒，谥文定。学问贯穿百家，通晓掌故。与冯琦并为一时文学之冠。有《谷城山馆诗文集》。